**UNIVERZITA MATEJA BELA V BANSKEJ BYSTRICI**

**PEDAGOGICKÁ FAKULTA**

**Racio educationis – Mária Terézia**

Predmet: Dejiny pedagogiky a predškolskej výchovy

Vyučujúci: prof. PhDr. Bronislava Kasáčová, CSc.

Študijný program: Predškolská pedagogika

Ročník: I.

Forma štúdia: externá

**Banská Bystrica 2018 Eunika Boldiová**

Múdra, silná, odvážna, priebojná žena, milujúca matka, najmocnejšia panovníčka Európy ! Aj takými slovami vieme označiť výnimočnú osobnosť, ktorá vstúpila do dejín – Mária Terézia. Hoci bola matkou 16 detí, na jej ramenách ležala aj starostlivosť o celú Rakúsko-Uhorskú ríšu. Korunou jej krásy bola práve múdrosť, ktorá ju sprevádzala počas jej vlády. Tá spôsobila úspech a rozkvet celej ríši. Jej pozornosť obklopovali múdri vzdelanci, od ktorých nasávala poznanie, ktoré sa odzrkadlilo v jej správaní a konaní. Silu jej dodával milujúci manžel Štefan, ktorý ju podporoval pri jej rozhodnutiach a dokazoval jej, že je na ňu hrdý.

Významnou udalosťou, ktorá poznačila vývoj dejín je uzákonenie povinnej školskej dochádzky. Mária Terézia vydala 22. augusta 1777 osobitnú študijnú osnovu s názvom Racio educationis, ktorou sa na území Uhorska zaviedla povinná školská dochádzka pre deti od šesť do dvanásť rokov.

Školský systém už nebol v rukách katolíckej cirkvi. V čase, kedy kresťanská viera určovala hodnoty bytia, vstúpilo nové svetlo do života ľudí. Tým svetlom bolo poznanie. Rozum, ktorý pred tým bol zastieraný slepou vierou a ostával v úzadí, sa dostal do popredia. Mária Terézia umožnila prejsť ľudom, ktorí žili v temnote svetlom. Umožnila im čerpať zo studnice poznania, získavať nové informácie, zanechávať a vyjadriť svoje myšlienky pomocou písma. Pozdvihla národ, ktorý tápal v nevedomosti, na veľký, silný a vzdelaný. Nezmenila len vývoj dejín, ona sa dotkla života mnohých ľudí, zmenila rutinný život jedinca na bohatý, bohatý v zmysle rozvoja osobnosti.

Habsburský panovníci Mária Terézia a Jozef II. sa usilovali riešiť hospodársku krízu feudalizmu rozličnými reformami. Dovtedajšie objavy vo vede a nové výrobné pomery v poľnohospodárstve a v manufaktúrnej výrobe si vyžiadali aj úpravu školstva. Rakúsky tereziánsky Všeobecný školský poriadok, bol nahradení v Uhorsku školským nariadením Ratio educationis. Jeho autormi sú Jozef Urményi, školský referent uhorskej kancelárie, autor časti Racio (ktorá hovorí o organizácií, správe a finančnom zabezpečení škôl). Adam František Kollár, riaditeľ dvornej knižnice vo Viedni, autor pedagogickej časti Racio. Daniel Tersztyánszky, prednosta dvorného komorného viedenského archívu. Pavel Makó, profesor na univerzite v Trnave a vo Viedni (preložil Racio z nemčiny do latinčiny), a pravdepodobne aj Gregor Fábry a ďalší. Dielo pozostávalo z troch častí:

1. časť sa zaoberá hospodárskym a finančným zabezpečením škôl a učiteľov, napríklad školské zabezpečenie ( fundus studiorum ),
2. najobsiahlejšia časť zahrňuje učebné plány a osnovy všetkých školských stupňov ( venuje sa veľká pozornosť prírodným vedám, telesnej práci) a prináša základné metodické postupy a zásady. Rozdeľuje predmety na hlavné, vedľajšie a mimoriadne ( nepovinné).
3. časť obsahuje zásady školského poriadku ( politia scholarum ) systém odmien, trestov, mravnú a telesnú výchovu ( Drenko, 1978).

Najhlavnejšou myšlienkou Racio je jednotný školský systém v celom štáte, a to nielen na kráľovských (katolíckych) aj  nekatolíckych (protestantských) školách. Vyučovať a vychovávať sa malo podľa rovnakej normy, aby sa učili tie isté predmety na všetkých školách rovnakého riadenia a disciplinárneho poriadku v celom Uhorskom kráľovstve a v krajinách, ktoré boli k nemu pripojené. Cieľ výchovy spočíval v kognitívnom myslení vo formovaní rozumových schopností u jedincov. Ako však vyplýva z obsahu hlavne z tretej časti diela ( napr. o mravnej a telesnej výchove), prejavujú sa aj prvky realizmu a utilitarizmu (užitočnosť/účelnosť). Utilitarizmus sa výrazne prejavuje vo všetkých predmetoch. Len to treba učiť, čo žiakovi v jeho budúcnosti a životných situáciách prinesie nejaký osoh, úžitok. Prírodopis podľa slov učebného plánu je tým prameňom, z ktorého vyviera najbohatší zisk pre ľudstvo. Napríklad v zemepise pri učení o jazerách sa majú uplatniť tieto hľadiská: aká je rozloha, ktoré ryby tam žijú, aký osoh je z jazera, respektíve, aké škody prináša okolitým obciam ( Drenko, 1978).

Prvky osvietenstva sa prejavujú v častiach Racio, ktoré sa zaoberajú náboženskej a mravnej výchovy. Do určitej miery, vystupuje aj proti teologickému vysvetľovaniu dejín, proti nevedomosti a predsudkom, že rozumom možno všetko nie len pochopiť, ale i vysvetliť, a že rozum a osveta sú zdrojom spoločenského pokroku a vzdelania. Táto myšlienka je veľmi silná, na dobu, v ktorej viera v existenciu niečoho, čo nemožno rozumom vysvetliť, ale dá sa v to iba veriť (viera v Boha) si odporovala s osvietenskými myšlienkami.

Podľa Lišku (2017) bola táto reforma tou najlepšou, akú sa za vlády Márie Terézie podarilo presadiť, mala totiž dopady na všetky vrstvy obyvateľstva. Viedenská vláda v čele s cisárovnou vydala výnos, že všetky deti poddaných sa majú povinne učiť v obecných školách čítať, písať a počítať. Súčasťou tohto vzdelávania bola pochopiteľne i výučba náboženstva ( Liška, 2017).

Iba v tom najzákladnejšom type škôl bola v českých krajinách vedená výučba v českom jazyku, čo bolo dôležité opatrenie – učivo tak bolo pre malé deti zrozumiteľné a smerovalo k postupnému odstraňovaniu negramotnosti na vidieku (Liška, 2017). Veľmi pekne tú vnímať to, ako diferencovali náročnosť učiva podľa jednotlivých podmienok. Vrchnosť túto negramotnosť poddaných zneužívala na presadenie vlastných záujmov, či sa to týkalo najrôznejších zmluvných záväzkov či iných právnych rozhodnutí. Poddaní nemali možnosť kontroly ich negramotnosť ich znevýhodňovala a tým pádom, potvrdzovali veci, ktorým nerozumeli a nedokázali si ich ani prečítať. Neostávalo im nič iné, ako sa spoliehať na panských úradníkov. Zavedenie najnižších ( triviálnych ) škôl pri farách malo pre poddaných obrovský význam. Odstránenie negramotnosti umožnilo poddaným spoliehať sa na vlastný rozum, rozhodovať sa samostatne. Slobodne sa rozhodovať je dar, ktorý bol žiaľ zneužívaný tým, že negramotnosť znemožňovala si overiť pravdivosť toho, čo v tú dobu poddaní podpisovali. Odstránením negramotnosti, boli oslobodení od klamstiev a podvodov a s čistým vedomím mohli tento dar slobodnej vôle používať.

Sieť najnižších triviálnych škôl (jednotriedok) sa v rakúskej monarchii vytvárala postupne a spočiatku bola ich úroveň nedostatočná. V týchto školách, pripomínajúcich mnohokrát len úboho vyzerajúce chatrče, si svoj významný vplyv aj naďalej zachovávalo miestne duchovenstvo a profesionálni svetskí učitelia pribúdali len pomaly. Učiteľmi sa stávali aj vojaci vo výslužbe, ktorí vedeli sotva čítať a písať. Ich znalosti mali väčšinou biednu úroveň. Vrchnosť a obce mali povinnosť tieto školy udržiavať a zaisťovať chod prevádzky (napríklad kúrenie, zabezpečiť nutné opravy a iné), ale učitelia bývali chudobní a ich plat sa skladal väčšinou z príspevkov rodičov ich žiakov. Hmotné a sociálne postavenie dedinských učiteľov preto bývalo na triviálnych školách veľmi problematické a záviselo od prístupu vrchností a obcí, ktorí na tieto školy pozerali ako na nutné zlo. Byť dedinským učiteľom znamenalo v tých časoch neustály zápas s biedou, pričom učitelia často žili priamo v školách, kde mali súkromné obytné prístavby. Počet svetských pedagógov sa zvýšil po roku 1773, kedy došlo k zrušeniu jezuitského rádu a bol vydaný nový školský poriadok, ktorý nariaďoval povinnú výučbu všetkých detí od šiestich do dvanástich rokov, ak nemali vlastných súkromných učiteľov. Ale ani potom nebolo toto nariadenie vždy dodržiavané, deti poddaných pomáhali pri žatve a ďalších prácach, takže do školy chodili nárazovo (Liška, 2017).

Práve v tejto oblasti vnímam veľký nedostatok, chybu dokumentu Racio educationis a to tú, že nevymedzila presne školopovinnosť. Ďalšou negatívnou črtou bolo, že učitelia neboli dostatočne vzdelaní a ocenení za prácu, ktorú vykonávali. Aj v súčasnosti je táto práca nedostatočne ohodnotená, hoci od nej záleží toľko veľa. Myslím si, že nároky na prácu učiteľa v materskej škole, by sa mali kvalifikačne zvýšiť, pretože aj na tomto stupni školy je potrebné vysokoškolské vzdelanie. Záujem o túto prácu klesá, pretože je platovo nízko ohodnotená, nedocenená, vyžaduje si veľmi veľkú zodpovednosť a je neustále kontrolovaná.

Napriek tomu, mala nová školská sústava obrovský význam pre kultúrne povznesenie všetkého obyvateľstva rakúskej monarchie a pre elimináciu negramotnosti, medzi najchudobnejšími spoločenskými vrstvami. Práve tieto tereziánske reformy sa stali jedným s hybných momentov začínajúceho emancipačného procesu českého národa, ktorý neskôr vstúpil do našej histórie ako epocha národného obrodenia.

Vo vyšších školách bol nemecký jazyk ten, ktorým sa vyučovalo. To súviselo s upevňovaním centralizácie rakúskeho štátu, ktorý presadzoval ideu, že na všetkých úradných a ďalších inštitúciách sa musí hovoriť iba po nemecky. Vo všetkých veľkých mestách vznikali hlavné školy, kde sa vyučovali aj základy latinčiny, nemčiny, dejepisu, zemepisu, ručných a pestovateľských prác – vo vyšších triedach výlučne po nemecky. V hlavných mestách jednotlivých krajín sa potom zakladali normálne školy, určené na prípravu pre štúdium na gymnáziách, a z gymnázií sa stala príprava na univerzitné vzdelanie ( Liška, 2017).

„Naplno sa to prejavilo vo forme viedenskej univerzity o ktorej presadenie sa zaslúžil hlavne Gerhard van Swieten ( 1700-1772) zastávajúci z dnešného pohľadu post ministra v oblasti školstva a lekárstva. Univerzitný život dlho ovládali predovšetkým jezuiti, ale po zrušení ich rádu, v roku 1773 sa viedenská univerzita dostala pod štátnu správu. Od tej doby tu bol hlavný dôkaz kladený na výučbu prírodných vied, zatiaľ čo pred tým to bola predovšetkým teológia, filozofia, štúdium latinčiny a gréčtiny. Už skôr v rokoch 1752 -1753, došlo k reorganizácii lekárskej, právnickej a filozofickej fakulty. Štúdium lekárstva bolo založené na znalostiach anatómie, praktickej chirurgie, chémie a biológie. Na filozofickej fakulte sa vyučovala etika, filozofia, fyzika i prírodopis a do právnických štúdií bolo zavedené prirodzené právo i ostatné teórie reformizmu, v ktorej sa presadzovala základná téza o povinnostiach jednotlivca voči celku.“ (Liška, 2017, s.136).

Tereziánske reformy umožnili ľudom z neurodzených spoločenských vrstiev, stať sa odborníkmi v oblasti obchodu, financií, justície. Táto reforma umožnila presadiť sa na trhu a realizovať svoj potenciál ľudom, ktorí v spoločnosti nezastávali významnú úlohu. Pripomína mi to myšlienku rovnosti šancí, ktorá je jednou zo základných myšlienok v našom súčasnom školskom systéme.

Racio educationis predstavuje prvý pokus o vytvorenie uceleného školského vzdelávania od ľudových škôl až po univerzity. Prakticky išlo o tri cykly: ľudové, latinské školy a univerzity. Do učebných plánov stredných škôl sa dostalo veľa nových predmetov. Autori Racio však predpokladali, že takéto množstvo predmetov nemôže žiak zvládnuť rovnomerne, preto rozdelili predmety do troch oblastí: do prvej zaradili tie, ktoré sú vo všeobecnosti každému rovnako potrebné, do druhej tie, ktoré sú všeobecne užitočné a do tretej tie predmety, ktoré sú len pre niektorých potrebné a užitočné (Drenko, 1978).

Je zaujímavé, že týmto diferencovaním jednotlivých predmetov, poukázali na peknú ukážku toho, ako by sme mali aj my vo vyučovacom procese rozlišovať, čomu budeme venovať vyššiu a čomu nižšiu pozornosť ako pedagógovia. Je dôležité, aby sme zvážili čo budeme učiť, koho ideme učiť a čo očakávame od toho čo ich naučíme. Ak uplatníme tieto zásady, aj naša výučba prinesie úžitok jednotlivcom ako aj skupine.

Na ľudových školách hlavnými predmety bolo takzvané trivium — čítanie, písanie a počítanie, ďalej náboženstvo. Vedľajším predmetom bola latinčina, pre tých, ktorí mienili študovať ďalej na latinských školách. Mimoriadnym predmetom bola nemčina. V gramatických školách hlavnými predmetmi bolo náboženstvo, krasopis, pravopis, počty, latinčina a prírodopis. Vedľajšie predmety biblické dejiny, všeobecné dejiny a zemepis, mimoriadne gréčtina, geometria, základy prirodzeného a domáceho práva. V humanitných triedach mali tieto hlavné predmety: náboženstvo, pravopis, tachygrafia (rýchle písanie), počty a merba, latinčina. Vedľajšie: dejepis, zemepis, prirodzené právo a domáce právo zvykové. Mimoriadne: gréčtina, experimentálna fyzika, poetika a čítanie novín. Medzi povinné predmety patrili aj domáce reči, z ktorých nemčina bola hlavným predmetom, slovenský a maďarský jazyk vedľajším . (Žiaci v slovenských krajoch sa mali učiť aj nemčinu aj maďarčinu). Na humanitné triedy nadväzovala filozofická akadémia (dvojročná) a po nej právnická akadémia, tak isto dvojročná. Vyvrcholením školstva mala byť univerzita so štyrmi fakultami — teologickou, právnickou, lekárskou a filozofickou. Na prípravu profesorského dorastu zriaďuje Racio pri filozofickej fakulte katedru repetitoria humaniora a sľubuje zriadiť aj ďalšie katedry, ktoré vyžadovali nové hospodárske pomery, menovite technického smeru: katedry ekonómie, architektúry, geodézie a hydrotechniky (Drenko, 1978).

Všimla som si, že medzi hlavnými predmetmi, ktoré sa vyučovali bolo práve náboženstvo, čo je aj pochopiteľné vzhľadom k danej dobe. Dnes sa považuje náboženstvo za predmet výberový/ nepovinný. Etická výchova a náboženská výchova patria medzi menej dôležité v súčasnosti. Myslím si, že je veľkou chybou, že etická výchova sa dostala do úzadia a venuje sa jej možno jedna hodina v týždni. Práve v súčasnej dobe, virtuálnom svete plnom technológii viaže komunikácia medzi ľuďmi. Žiaci majú problém riešiť konflikty, spory komunikáciou z očí do očí. Majú problém vyjadriť svoj názor, vyjadriť kritické myslenie. Práve zavedením vyšších počtov hodín etickej výchovy, by sa mohla vyriešiť vzájomná kooperácia medzi jednotlivcami a tým by sa mohol uplatniť aj jeden z cieľov, ktorý bol uvedený v dokumente Racio educationis – utilitarizmus.

Na záver by som zhrnula a dovolím si konštatovať, že Ratio educationis 1777 je prvým pokusom o jednotnú školskú sústavu v celom štáte. Okrem organizácie školstva obsahoval Ratio študijný a disciplinárny poriadok, smernice pre telesnú, mravnú a rozumovú výchovu. Chcela by som pozdvihnúť, že Racio educationis kladie dôraz na starostlivosť o telesnú výchovu, ako jeden z cieľov školy. Pred tým škola mala zabezpečiť jedincovi starostlivosť o jeho dušu, rozvíjať náboženské cítenie a odovzdávať vedomosti, z ktorých pramenili určité praktické skúsenosti. Racio educationis je veľmi vzácny z hľadiska organizácie telesnej výchovy, dnes už poznáme, ako je rozvoj psychomotoriky dôležitý pre rozvoj jedinca.

Peknou ukážkou je, ako sa v Racio educationis uplatňuje zásada, že vo vyučovaní treba rešpektovať záujmy a potreby jedinca, diferencovať výučbu podľa reči, náboženstva, spoločenského postavenia a zamestnania. Racio educationis bol na tú dobu vynikajúci školský poriadok, nadväzujúci na pokrokové smery. Zaviedli sa v ňom nové vyučovacie predmety prírodovedného a technického smeru. Preniknutie prírodovedných poznatkov medzi okolitých ľudí prispelo k oslobodeniu vedy od závislosti na teológii a k postupnému prekonávaniu náboženstva a náboženského myslenia. Negatívnou črtou, ktorá pôsobila napríklad vo vyučovaní prírodopisu bola, že sa vyučoval v latinskom jazyku. V nižších ročníkoch tým pádom, spôsobovala niektorým študentom veľké ťažkosti, ktorí neboli zbehlí v latinskom jazyku. Ako ďalšou chybou tohto dokumentu by som uviedla, že nevymedzuje presne školopovinnosť. Deti poddaných pomáhali pri žatve a ďalších prácach, takže do školy chodili nárazovo. Tento dokument umožnil presadiť sa na trhu a realizovať svoj potenciál ľudom, ktorí v spoločnosti nezastávali významnú úlohu. Pripomína mi to myšlienku rovnosti šancí, ktorá zastáva jednu z hlavných v súčasnom školskom systéme.

Racio educationis je presiahnuté osvietenskými myšlienkami a stalo sa dôležitým historickým aj dobovým prameňom. Toto dielo ovplyvnilo rozvoj školstva v Uhorsku a k nemu pripojených krajinách. Veľkým nedostatkom tej doby boli nepripravený učitelia, ktorých bol nie len nedostatok, ale boli nedostatočne vzdelaní pre tak veľké dielo, akým bolo Ratio educationis. Nedostatok edukačných pomôcok a učebníc prispôsobenej novej reforme znevýhodňoval celkový edukačný proces a rozvoj jedincov tej doby. Napriek všetkému sa dá hovoriť, že historický význam školskej reformy stanovil novú kultúru – osvietenskú ideu vo výchove a vzdelávaní. Ukončila by som túto prácu myšlienkou, ktorá poukazuje na dôležitosť tohto dokumentu a to, že táto reforma zdokonalila školstvo pre ďalšie generácie.

**Bibliografické odkazy**

LIŠKA, V. 2017. Mária Terézia. Bratislava : XYZ, 2017. 208 s. ISBN 978-80-566-013-6.

DRENKO, J. 1978. 200 rokov od vydania Ratio educationis. In *Pedagogika* [ online ]. 1978 . Dostupné na internete: <http://pages.pedf.cuni.cz/pedagogika/?p=9078&lang=cs>.